Document ID: 32013D0764

KOMISJONI RAKENDUSOTSUS,
13. detsember 2013,
loomatervishoiualaste tõrjemeetmete kohta seoses sigade klassikalise katkuga teatavates liikmesriikides
(teatavaks tehtud numbri C(2013) 8667 all)
(EMPs kohaldatav tekst)
(2013/764/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
ning arvestades järgmist:
(1)
Nõukogu direktiivis 2001/89/EÜ (3) on sätestatud minimaalsed liidu meetmed sigade klassikalise katku tõrjeks, sealhulgas meetmed, mida tuleb võtta kõnealuse haiguse puhkemise korral. Meetmed hõlmavad liikmesriikide kavasid sigade klassikalise katku likvideerimiseks metsseapopulatsioonis ja teatud tingimustel toimuvat metssigade erakorralist vaktsineerimist.
(2)
Direktiivis 2001/89/EÜ ettenähtud meetmed viidi ellu komisjoni otsusega 2008/855/EÜ, (4) mis võeti vastu seoses sigade klassikalise katkuga teatavates liikmesriikides. Kõnealuse otsusega on kehtestatud sigade klassikalise katku tõrjemeetmed nende liikmesriikide piirkondades, kus kõnealust taudi esineb metssigadel, et tõkestada taudi levikut teistesse liidu piirkondadesse. Nimetatud otsuse lisas on sätestatud kõnealuste meetmetega hõlmatud liikmesriigid või nende piirkonnad.
(3)
Otsust 2008/855/EÜ on mitu korda muudetud, vastavalt muutuvale sigade klassikalise katku epidemioloogilisele olukorrale liidus. Viimastel aastatel on taudiolukord liidus märkimisväärselt paranenud ja nüüd on võimalik teha kindlaks vähesed piirkonnad, kus esineb sigade klassikalise katku üldtuntud riskidega seotud konkreetseid probleeme.
(4)
On asjakohane, et ühes nimekirjas esitatakse need liikmesriikide piirkonnad, kus sigade klassikalise katku epidemioloogiline olukord seakasvatusettevõtetes on üldiselt hea ja kus olukord metssigade hulgas on samuti paranemas.
(5)
Riski tõttu tuleks üldreeglina elussigade ja nende sperma, munarakkude ja embrüote vedu loetelus olevatest nakkuspiirkondadest keelata, kuna elussigade, nende sperma, munarakkude ja embrüote vedu nakkus- või ebakindla epidemioloogilise olukorraga piirkondadest kujutab suuremat riski kui värske sealiha ja sealihast koosnevate või seda sisaldavate lihavalmististe ja -toodete vedu. Siiski on asjakohane näha ette tingimused, mille kohaselt võib erandina lähetada elussigu tapamajadesse või majanditesse, mis asuvad väljaspool loetletud piirkondi samas liikmesriigis.
(6)
Samuti on sigade klassikalise katku leviku tõkestamiseks teistesse liidu piirkondadesse asjakohane sätestada teatavad tingimused loetelus olevate piirkondade põllumajandusettevõtetest pärit sigadelt saadud värske liha ja selliste sigade lihast koosnevate või seda sisaldavate lihavalmististe ja -toodete lähetamisele. Sellist sealiha, lihavalmistisi ja -tooteid, mis ei ole pärit sigadelt, keda on peetud põllumajandusettevõtetes, mis vastavad teatavatele täiendavatele tingimustele seoses sigade klassikalise katku ärahoidmisega või, mida ei ole töödeldud viisil, mis kõrvaldab sigade klassikalise katku riski vastavalt nõukogu direktiivi 2002/99/EÜ (5) artiklile 4, tuleks saada, käidelda, transportida ja ladustada eraldi või erinevatel aegadel nendest toodetest, mis ei vasta samadele tingimustele, ning need tuleks märgistada erimärgistusega, mida ei saaks segamini ajada Euroopa Parlamendi ja nõukogu määrusega (EÜ) nr 853/2004 (6) ettenähtud identifitseerimismärgiga ega Euroopa Parlamendi ja nõukogu määrusega (EÜ) nr 854/2004 (7) ettenähtud värske sealiha tervisemärgiga.
(7)
Vastavalt direktiivi 2002/99/EÜ artiklile 5 tuleks sätestada teatavad sertifitseerimisnõuded loetelus olevate piirkondade põllumajandusettevõtetes peetud sigadelt saadud liha ning selliste sigade lihast koosnevate või seda sisaldavate lihavalmististe ja -toodete lähetamisele, mida on töödeldud vastavalt direktiivi 2002/99/EÜ artiklile 4.
(8)
Otsust 2008/855/EÜ on korduvalt muudetud. Seepärast on asjakohane tunnistada kõnealune otsus kehtetuks ja asendada see käesoleva otsusega.
(9)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Reguleerimisese ja -ala
Käesolevas otsuses sätestatakse teatavad tõrjemeetmed, mida tuleb rakendada seoses sigade klassikalise katkuga lisas loetletud liikmesriikides või nende piirkondades (edaspidi „asjaomased liikmesriigid”).
Otsust kohaldatakse, ilma et see piiraks sigade klassikalise katku likvideerimiskavade ja kõnealuse taudi vastu erakorralise vaktsineerimise kavade kohaldamist, mis komisjon on kooskõlas direktiiviga 2001/89/EÜ heaks kiitnud.
Artikkel 2
Lisas loetletud piirkondadest pärit elussigade teistesse liikmesriikidesse lähetamise keeld
1. Asjaomane liikmesriik tagab, et elussigu ei lähetata lisas loetletud piirkondadest teistesse liikmesriikidesse või sama liikmesriigi territooriumil asuvatesse muudesse piirkondadesse, mis ei ole lisas loetletud.
2. Erandina lõikest 1 võivad asjaomased liikmesriigid lubada lähetada elussigu lisas loetletud piirkondades asuvatest põllumajandusettevõtetest muudesse sama liikmesriigi piirkondadesse, tingimusel et üldine sigade klassikalise katkuga seotud olukord lisas loetletud piirkondades on hea ning:
a)
sead viiakse otse tapamajja koheseks tapmiseks või
b)
sigu peeti põllumajandusettevõtetes, mis vastavad artikli 4 punktis a sätestatud tingimustele.
Artikkel 3
Lisas loetletud piirkondadest pärit sigade sperma, munarakkude ja embrüote teistesse liikmesriikidesse lähetamise keeld
Asjaomased liikmesriigid tagavad, et nende territooriumilt ei lähetata teistesse liikmesriikidesse järgmisi saadetisi:
a)
seaspermat, kui sperma ei pärine sigadelt, keda peetakse nõukogu direktiivi 90/429/EMÜ (8) artikli 3 punktis a märgitud tunnustatud seemendusjaamas, mis asub väljaspool käesoleva otsuse lisas loetletud piirkondi;
b)
sigade munarakke ja embrüoid, kui munarakud ja embrüod ei ole pärit sigadelt, keda peetakse põllumajandusettevõtetes, mis asuvad väljaspool lisas loetletud piirkondi.
Artikkel 4
Lisas loetletud piirkondadest pärit värske sealiha ja teatavate lihavalmististe ja -toodete lähetamine
Asjaomased liikmesriigid tagavad, et lisas loetletud piirkondades asuvates põllumajandusettevõtetes peetud sigadelt saadud värske sealiha ning sellisest sealihast koosnevate või seda sisaldavate valmististe ja toodete saadetisi lähetatakse teistesse liikmesriikidesse üksnes juhul, kui:
kas
a)
kõnealuseid sigu on peetud põllumajandusettevõtetes, kus:
-
eelneva 12 kuu jooksul ei ole kõnealustes põllumajandusettevõtetes tuvastatud ühtegi sigade klassikalise katku juhtumit ja põllumajandusettevõte asub väljaspool direktiiviga 2001/89/EÜ kehtestatud ohustatud tsooni või järelevalvetsooni;
-
sead on olnud põllumajandusettevõttes paiksed juba vähemalt 90 päeva ning põllumajandusettevõttesse ei ole sigade tappamajja lähetamise kuupäevale vahetult eelneva 30 päeva jooksul toodud ühtegi elussiga;
-
põllumajandusettevõttes on kasutusel pädeva asutuse poolt heaks kiidetud bioturvalisuse kava;
-
pädev asutus on põllumajandusettevõttes vähemalt kaks korda aastas teinud kontrolli,
i)
mis vastab komisjoni otsuse 2002/106/EÜ (9) lisa III peatükis sätestatud juhtnööridele;
ii)
mis hõlmab kliinilist läbivaatust komisjoni otsuse 2002/106/EÜ lisa IV peatüki A osas sätestatud kontrolli- ja proovivõtumeetodite kohaselt;
iii)
mille käigus kontrollitakse direktiivi 2001/89/EÜ artikli 15 lõike 2 punkti b teises ja neljandas kuni seitsmendas lõigus sätestatud nõuete tõhusat kohaldamist ning
-
põllumajandusettevõttes kohaldatakse sigade klassikalise katku seire kava, mida pädev asutus rakendab vastavalt otsuse 2002/106/EÜ lisa IV peatüki punktis F.2 sätestatud proovivõtumeetoditele, ja laboratoorseid uuringuid ning negatiivne tulemus on saadud vähemalt kolm kuud enne tapamajja liikumist, või
-
põllumajandusettevõttes kohaldatakse sigade klassikalise katku seire kava, mida pädev asutus rakendab vastavalt otsuse 2002/106/EÜ lisa IV peatüki punktis F.2 sätestatud proovivõtumeetoditele, ja laboratoorseid uuringuid ning negatiivne tulemus on saadud vähemalt üks aasta enne tapamajja liikumist ning ametlik veterinaararst on enne tapamajja lähetamise lubamist teinud kliinilise läbivaatuse sigade klassikalise katku avastamiseks vastavalt otsuse 2002/106/EÜ lisa IV peatüki D osa punktides 1 ja 3 sätestatud kontrolli- ja proovivõtumeetoditele;
või
b)
kõnealune sealiha ning sellest saadud valmistised ja -tooted:
-
toodetakse ja töödeldakse nõukogu direktiivi 2002/99/EÜ artikli 4 lõike 1 kohaselt;
-
varustatakse direktiivi 2002/99/EÜ artikli 5 kohase veterinaarsertifikaadiga;
-
varustatakse komisjoni määruses (EÜ) nr 599/2004 (10) sätestatud liidusisese kaubanduse tervishoiusertifikaadiga, mille II osa täiendatakse järgmise lausega:
„Toode vastab komisjoni 13. detsembri 2013. aasta rakendusotsusele 2013/764/EL loomatervishoiualaste tõrjemeetmete kohta seoses sigade klassikalise katkuga teatavates liikmesriikides.”
Artikkel 5
Spetsiaalsed tervisemärgid ning sertifitseerimisnõuded sellise värske sealiha ja selliste sealihast koosnevate või seda sisaldavate lihavalmististe ja -toodete jaoks, mida ei ole nimetatud artiklis 4
Asjaomased liikmesriigid tagavad, et värske sealiha ja sealihast koosnevad või seda sisaldavad lihavalmistised ja -tooted, mida ei ole nimetatud artiklis 4, märgistatakse spetsiaalse tervisemärgiga, mis ei tohi olla ovaalne ning mida ei ole võimalik segi ajada:
a)
määruse (EÜ) nr 853/2004 II lisa I jaos sätestatud identifitseerimismärgiga, mis on ette nähtud sealihast koosnevate või seda sisaldavate lihavalmististe ja -toodete jaoks ning
b)
määruse (EÜ) nr 854/2004 I lisa I jao III peatükis sätestatud tervisemärgiga, mis on ette nähtud värske sealiha jaoks.
Artikkel 6
Lisas loetletud piirkondade põllumajandusettevõtetele ja transpordivahenditele esitatavad nõuded
Asjaomased liikmesriigid tagavad, et:
a)
käesoleva otsuse lisas loetletud piirkondades asuvate seakasvatusettevõtete suhtes kohaldatakse direktiivi 2001/89/EÜ artikli 15 lõike 2 punkti b teises ja neljandas kuni seitsmendas lõigus sätestatud nõudeid;
b)
sõidukid, mida on kasutatud käesoleva otsuse lisas loetletud piirkondades asuvatest põllumajandusettevõtetest pärit sigade transpordiks, puhastatakse ja desinfitseeritakse kohe pärast iga vedu ning vedaja esitab tõendusmaterjali kõnealuse puhastamise ja desinfitseerimise kohta.
Artikkel 7
Asjaomastele liikmesriikidele esitatavad teavitusnõuded
Asjaomased liikmesriigid teatavad toiduahela ja loomatervishoiu alalise komitee raames komisjonile ja liikmesriikidele komisjoni heakskiidetud ja artikli 1 teises lõigus osutatud sigade klassikalise katku likvideerimise kavades või kõnealuse taudi vastu erakorralise vaktsineerimise kavades ettenähtud sigade klassikalise katku seire tulemustest lisas loetletud piirkondades.
Artikkel 8
Nõuetele vastavus
Liikmesriigid muudavad kaubanduse suhtes kohaldatavaid meetmeid nii, et need vastaksid käesolevale otsusele, ning avalikustavad võetud meetmed kohe.
Liikmesriigid teatavad nendest viivitamata komisjonile.
Artikkel 9
Kehtetuks tunnistamine
Otsus 2008/855/EÜ tunnistatakse kehtetuks.
Artikkel 10
Kohaldamine
Käesolevat otsust kohaldatakse kuni 31. detsembrini 2017.
Artikkel 11
Adressaadid
Käesolev otsus on adresseeritud liikmesriikidele.
Brüssel, 13. detsember 2013

Labels: 3
17
18
6